Ғөмүмән, бындағы башҡорттар ифрат көслө рухлы булып сыҡты. Улар үҙҙәре лә телде онотмай, үзбәктәрҙе лә башҡорт мәҙәниәте менән әүҙем таныштыра. Быға тағы ла бер сағыу миҫал — Кәрим Жураев атлы ир-уҙаман. Ул да “Урал” ансамблендә шөғөлләнә, милли-мәҙәни үҙәк әүҙемселәренең береһе. Моңло итеп башҡорт халыҡ һәм эстрада йырҙарын башҡара. Үҙенең беҙҙең мәҙәниәткә ҡағылышы булғаны, башҡортса аралаша белеүе менән ғорурлана ул. Беҙ ҙә, шундай кешеләрҙең булыуын күреп, сикһеҙ шатландыҡ. Ғөмүмән, үҙәккә йөрөүселәр араһында әүҙем кешеләр бихисап. Мәҫәлән, Миңһылыу Ҡолоева, һағышына түҙә алмайынса, өлкәнәйгәс шиғырҙар яҙа башлаған.